Nzimande vra Prasa-krisis moet buite hof opgelos wordBlade Nzimande (Foto: ANA) Blade Nzimande, minister van vervoer, het Maandag ŉ beroep gedoen op die Spoorwegveiligheidsreguleerder (RSR) en die Passasierspooragentskap van Suid-Afrika (Prasa) om buite die hof tot ŉ vergelyk te kom ter wille van die miljoene pendelaars wat daagliks van Metrorail gebruik maak. Dít kom ná berigte dat RSR dalk Prasa se bedryfspermit kan opskort. RSR het ŉ kennisgewing op Prasa beteken dat hy van voorneme is om die spooragentskap se veiligheidspermit op te skort. Maroela Media het vroeër berig dié besluit volg ná ŉ botsing tussen twee treine in Gauteng verlede week waartydens 320 mense beseer is, asook die algemene agteruitgang van Metrorail se dienste. Die RSR moet seker maak dat dit veilig is vir pendelaars om van die diens gebruik te maak. Prasa het intussen die hooggeregshof gevra om die voorneme van opskorting van die bedryfspermit nietig te verklaar. Nzimande het in ŉ verklaring gesê hy het nog nie ŉ verslag van die RSR ontvang oor die toestand van Prasa se bates en die toestand van die spoornetwerk nie. “Ek glo dat die rade van die RSR én Prasa in staat is om hul dooiepunt vriendskaplik en in die beste belang van alle pendelaars op te los. So ŉ besluit moenie ŉ negatiewe impak hê op die voortsetting van veilige Metrorail-bedrywighede nie,” het Nzimande gesê. Die waarnemende direkteur-generaal van die departement van vervoer gaan glo ŉ dringende vergadering tussen die voorsitters van Prasa en die RSR in Kaapstad vir Dinsdag belê om tot ŉ vergelyk te probeer kom. Nzimande het gesê hy bly toegewyd tot die voorsiening van ŉ betroubare, veilige, effektiewe en koste-effektiewe openbare vervoerstelsel. Maroela Media het vroeër berig Nzimande het Maandag gekap na die DA se beroep om ŉ noodtoestand te verklaar in terme van treinvervoer in die Wes-Kaap en volgehou die regering is besig met die herstel van die Metrorail-dienste in dié provinsie. “Dié beroep van die DA is oneerlik, opportunisties en politieke maneuvrering wat die ernstige situasie wat die spoordienste in die Wes-Kaap in die gesig staar, wil uitbuit. Ek verwerp hierdie politieke aanstellerigheid in die sterkste moontlike terme,” het Nzimande in ŉ verklaring gesê.